b'\n_START_ARTICLE_\nLingala\n_START_SECTION_\nHistorie\n_START_PARAGRAPH_\nLingala stammer fra bobangi, et spr\xc3\xa5k som ble snakka langs elva Kongo mellom Lisala og Kinshasa. Bobangi fungerte som et regionalt handelsspr\xc3\xa5k f\xc3\xb8r opprettelsen av Fristaten Kongo. I det nittende \xc3\xa5rhundrets to siste ti\xc3\xa5r, f\xc3\xb8r Leopold II av Belgias styrker erobra omr\xc3\xa5det og begynte kommersiell utnytting av det, \xc3\xb8kte bruken av bobangi. Spr\xc3\xa5ket ble l\xc3\xa6rt av og p\xc3\xa5virka av vestlige mellommenn og tolker. Koloniadministrasjonen, som trengte et fellesspr\xc3\xa5k for regionen, begynte \xc3\xa5 bruke spr\xc3\xa5ket til misjons- og administrative form\xc3\xa5l, og kalte det bangala for \xc3\xa5 skille mellom det og det gamle bobangi. Spr\xc3\xa5ket utvikla naturlig nok trekk vanlige for andre pidginspr\xc3\xa5k; til forskjell fra andre lokale bantuspr\xc3\xa5k er setningsstrukturen, ordstillinga og lydsystemet forenkla, og de som snakker det l\xc3\xa5ner ofte ord og konstruksjoner fra andre spr\xc3\xa5k de kan._NEWLINE_Rundt \xc3\xa5rhundreskiftet 1900 begynte misjon\xc3\xa6rer fra CICM et prosjekt for \xc3\xa5 \xc2\xabrense\xc2\xbb spr\xc3\xa5ket, og gj\xc3\xb8re det til et \xc2\xabrent bantuspr\xc3\xa5k\xc2\xbb igjen. Bruken av lingala har med \xc3\xa5rene vokst i takt med innflytelsen til spr\xc3\xa5kets hovedomr\xc3\xa5de, Kinshasa.\n_START_SECTION_\nToner\n_START_PARAGRAPH_\nLingala er et tonespr\xc3\xa5k, dvs. at tone er betydningsskillende i minimale par. Spr\xc3\xa5ket har to toner, vanlig (lav) og h\xc3\xb8y. H\xc3\xb8y tone markeres i skriftspr\xc3\xa5ket med akutt aksent (\xc2\xb4). Eksempler p\xc3\xa5 minimale par er moto \xc2\xabmenneske\xc2\xbb mot mot\xc3\xb3 \xc2\xabhode\xc2\xbb, kokoma \xc2\xab\xc3\xa5 skrive\xc2\xbb mot kok\xc3\xb3ma \xc2\xab\xc3\xa5 ankomme\xc2\xbb.'